Kedudukan penceroboh dan pemberontak terhadap kerajaan yang sah menurut hukum syarak - Mohd Allnurulhuda Ghazali; Universiti Sultan Zainal Abidin Faculty of Islamic Contemporary Studies (2019)
Keywords: Peristiwa serangan terhadap Yang Dipertuan Agong oleh kumpulan al-Ma'unah dan pencerobohan di Lahad Datu, Sabah, merupakan antara peristiwa cubaan menggugat kerajaan yang sah di negara ini. Pencerobohan yang dilakukan adalah melibatkan wilayah, nyawa, harta benda dan maruah. Isu ini menimbulkan polemik berkaitan kedudukan penceroboh dan kekeliruan dalam kalangan ilmuan Islam dan masyarakat tentang status anggota keselamatan yang gugur dalam mempertahankan negara dari segi syahid atau sebaliknya. Selain itu, isu tunjuk perasaan yang dilakukan di Dataran Merdeka, Kuala Lumpur yang mana menuntut kerajaan menurunkan harga barang, sehinggakan mereka disamakan dengan pemberontak. Kajian ini bertujuan menghuraikan hukum penceroboh dan pemberontak menurut hukum syarak serta mengenalpasti perbezaan dan hubungkait antara penceroboh dan pemberontak bagi menjawab kekeliruan sesetengah masyarakat. Metodologi yang digunakan dalam kajian ini adalah berdasarkan kajian kualitatif. Pengumpulan data berdasarkan analisis dokumen yang melibatkan sumber primer dan sekunder iaitu kitab fikah, usul fikah, kaedah fikah, syarah hadis dan kajian-kajian terdahulu serta temu bual tidak berstruktur. Data-data yang diperolehi didokumentasikan serta dianalisis berdasarkan kaedah induktif, deduktif dan komparatif. Hasil kajian mendapati hukum melakukan pencerobohan dan pemberontakan terhadap kerajaan yang sah dengan cara memusnahkan harta benda, nyawa, mencederakan jiwa, merampas harta benda dan sebagainya adalah haram menurut syarak. Mempertahankan diri daripada penceroboh dan pemberontak ini adalah wajib dan sekiranya terbunuh dikira sebagai mati syahid akhirat. Kajian ini juga mendapati terdapat perbezaan antara penceroboh dan pemberontak dari sudut matlamat dan halatuju, iaitu penceroboh tidak bermatlamat untuk menjatuhkan kerajaan yang sah, sebaliknya pemberontak bermatlamat sedemikian. Hubungkait antara keduanya pula ialah melibatkan pertumpahan darah sehingga kebilangan nyawa dan harta benda. Selain itu, isu-isu semasa berkaitan penceroboh dan pemberontak antaranya ialah anggota keselamatan yang gugur dalam mempertahankan negara adalah syahid akhirat. Operasi berani mati yang dilakukan tentera Islam adalah harus dengan syarat-syarat ketat yang perlu dipatuhi dan sekiranya terbunuh dikira sebapai syahid dunia dan akhirat. Orang awam terbunuh semasa operasi berani mati adalah syahid akhirat. Kerajaan yang sah tidak boleh digulingkan dengan apa cara sekalipun, meskipun terdapat beberapa perkara yang dilakukan oleh pihak kerajaan yang menimbulkan rasa tidak puas hati dalam kalangan rakyat.; Universiti Sultan Zainal Abidin -- Faculty of Islamic Contemporary Studies -- Dissertations; Criminal law (Islamic law); Dissertations, Academic; Martyrdom (Islam)